[Δημοκρατία και ελευθερία, ισότητα, δικαιοσύνη](https://www.demopaideia.gr/diktyoennoion/demokratia/as-anazitisoume-dimokratia/isotita-eleutheria-dikaiosini/)

*Το δημοκρατικό πολίτευμα, όποια μορφή και αν έχει, οφείλει να ευνοεί την*[*ελευθερία*](https://www.demopaideia.gr/diktyoennoion/eleutheria/)*, να καλλιεργεί την*[*ισότητα*](https://www.demopaideia.gr/diktyoennoion/isotita/)*και να διασφαλίζει τη*[*δικαιοσύνη*](https://www.demopaideia.gr/diktyoennoion/dikaiosini/)*. Αν ένα από αυτά τα τρία χαρακτηριστικά δεν ικανοποιούνται σε μία πολιτεία, τότε σίγουρα θα παρουσιάζονται σοβαρά προβλήματα στη λειτουργία της δημοκρατίας και των θεσμών.*

[**Ελευθερια**](https://www.demopaideia.gr/diktyoennoion/demokratia/as-anazitisoume-dimokratia/isotita-eleutheria-dikaiosini/)

*Η ελευθερία και η δημοκρατία συνδέονται άρρηκτα. Αυτό δεν σημαίνει ότι δεν προκύπτουν ζητήματα για τα όρια της κάθε έννοιας ή για τη σχέση που δημιουργείται μεταξύ τους. Παρά τους προβληματισμούς που μπορούμε να σκεφτούμε και να συζητήσουμε γύρω από τη σχέση ελευθερίας και δημοκρατίας, ένα πράγμα παραμένει σίγουρο και ξεκάθαρο, η έννοια της ελευθερίας, όπως και αυτή της ισότητας, βρίσκεται στον πυρήνα των σύγχρονων δημοκρατικών πολιτειών και σίγουρα χωρίς αυτή θα αλλοιωνόταν το νόημα τους.*

«Αλλά όσο ισχυρή είναι η ιδέα της δημοκρατικής αυτοκυβέρνησης, άλλο τόσο είναι και μυστηριώδης. Γιατί είμαι *ελεύθερος* –πώς θα μπορούσε να θεωρηθεί ότι κυβερνώ *τον εαυτό μου*– όταν πρέπει να υπακούω σε αυτό που αποφασίζουν άλλοι άνθρωποι, ακόμα και αν το θεωρώ λάθος, ανόητο ή άδικο για μένα και για την οικογένειά μου; Τι διαφορά μπορεί να κάνει το πόσοι άνθρωποι πρέπει να θεωρούν την απόφαση σωστή και σοφή και δίκαιη από τη στιγμή που δεν είναι αναγκαίο να τη θεωρώ και εγώ; Τι είδους ελευθερία είναι αυτή; Η απάντηση σε αυτές τις εξαιρετικά δύσκολες ερωτήσεις αρχίζει με την κοινοτική αντίληψη της συλλογικής δράσης. Αν είμαι ένα γνήσιο μέλος μιας πολιτικής κοινότητας, η πράξη της είναι, υπό μία κρίσιμη έννοια, δική μου πράξη, ακόμα και όταν επιχειρηματολόγησα και ψήφισα εναντίον της, όπως ακριβώς η νίκη ή η ήττα μιας ομάδας της οποίας είμαι μέλος είναι δική μου νίκη ή ήττα ακόμα και αν η δική μου ατομική συμβολή δεν έκανε ούτως ή άλλως κάποια διαφορά. Στη βάση καμιάς άλλης υπόθεσης δεν είναι νοητό να θεωρήσουμε ότι ως μέλη μιας ακμάζουσας δημοκρατίας κυβερνούμε εμείς οι ίδιοι τους εαυτούς μας».

R. Dworkin, *Το δίκαιο της ελευθερίας*. *Η ηθική ανάγνωση του αμερικανικού Συντάγματος*, μτφρ. Χρ. Χαλανούλη, εκδ. Παπαζήση, Αθήνα 2010, σ. 71.

[Σκέφτομαι και αμφιβάλλω… περί ελευθερίας](https://www.demopaideia.gr/diktyoennoion/eleutheria/)

*Απέναντι στην υποτέλεια και την καταπίεση, ενάντια στον ολοκληρωτισμό και τον φόβο προτάσσουμε την ελευθερία. Η διάκριση μεταξύ της εσωτερικής αίσθησης ελευθερίας που ρωτάει: «νιώθω ελεύθερος/η;» και η ελευθερία μας να αποφασίζουμε και να δρούμε στο κοινωνικό, οικονομικό και πολιτικό πλαίσιο (συμπληρώνοντας συνήθως την πρόταση «νιώθω ελεύθερος/η να…»), είναι ένας μόνο τρόπος να μιλήσουμε για την ελευθερία. Και υπάρχουν πολλοί τέτοιοι τρόποι. Όπως επίσης υπάρχουν και πολλοί τρόποι να καταχραστούμε την έννοια της ελευθερίας ή και να τη χρησιμοποιήσουμε στερεοτυπικά.*

***Της Μαγδαληνής Τσεβρένη***

[Θετική και αρνητική ελευθερία](https://www.demopaideia.gr/diktyoennoion/eleutheria/as-anazitisoume-eleutheria/thetiki-kai-arnitiki-eleutheria/)

*Μπορούμε εύκολα να σκεφτούμε δύο τρόπους που η ελευθερία εμπλέκεται στην καθημερινή μας σκέψη και πρακτική: ο ένας έχει να κάνει με τι μπορούμε να κάνουμε και τι όχι, ενώ ο άλλος έχει να κάνει με το αν νιώθουμε ελεύθεροι σε συγκεκριμένες συνθήκες. Αυτό αποτυπώνεται ακόμα σαφέστερα με τη συμπλήρωση δύο καταρχάς όμοιων προτάσεων που στην πραγματικότητα, όμως, κρύβουν δύο τελείως διαφορετικές προσεγγίσεις της ελευθερίας. Η μία πρόταση είναι «νιώθω ελεύθερος να κάνω αυτό που θέλω» και η άλλη πρόταση είναι «είμαι ελεύθερος να πράττω». Οι δύο αυτές κατευθύνσεις αντιστοιχούν σε ό,τι αποκαλούμε σήμερα****θετική****και****αρνητική ελευθερία****.*

[**Θετικη Ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/thetiki-kai-arnitiki-eleutheria/)

Στην έννοια της θετικής ελευθερίας η έμφαση βρίσκεται στη εσωτερική μας ελευθερία να επιλέγουμε πώς θέλουμε να ζούμε, στο ότι μπορούμε να αποφασίζουμε ορθολογικά και για αυτό σωστά.

*Η θετική έννοια της ελευθερίας αφορά την****εσωτερική ελευθερία****, την ελευθερία επιλογής, την ελευθερία της βούλησης. Κεντρική ιδέα είναι ότι αυτή η πρωταρχική, εσωτερική ελευθερία μπορεί να αλλοιωθεί από τις κοινωνικές δυνάμεις ή ακόμα και από ιδεολογικές παρεμβολές με τέτοιο τρόπο ώστε ο άνθρωπος να ξεχνά τις πραγματικές του επιθυμίες, να μπερδεύει τι αληθινά θέλει και να οδηγείται να πιστεύει σε ψευδείς ανάγκες και επιθυμίες.*

«Η “θετική” έννοια της λέξης “ελευθερία” εκπηγάζει από την επιθυμία του ατόμου να είναι αυτεξούσιο. Θέλω η ζωή και οι αποφάσεις μου να εξαρτώνται από εμένα τον ίδιο, και όχι από τις οποιεσδήποτε εξωτερικές δυνάμεις. Θέλω να είμαι όργανο της δικής μου μόνο βούλησης, και όχι της βούλησης των άλλων. Θέλω να είμαι υποκείμενο, και όχι αντικείμενο· η συμπεριφορά μου να καθορίζεται από κίνητρα, συνειδητά ελατήρια, δικά μου, και όχι από εξωγενή αίτια. Θέλω να είμαι ανεξάρτητη προσωπικότητα, και όχι ένας άνθρωπος χωρίς οντότητα. Θέλω να είμαι παράγων δράσεως· να αποφασίζω εγώ για τη ζωή μου, και όχι οι άλλοι».

Isaiah Berlin, *Τέσσερα δοκίμια περί ελευθερίας*, μτφρ. Γ. Παπαδημητρίου, εκδ. Scripta, Αθήνα 2001, σσ. 271-272.

*Η έννοια της θετικής ελευθερίας αφορά τη δυνατότητα του ανθρώπου να πράττει, τη δυνατότητα να αναπτύσσει ελεύθερα τις δραστηριότητες που επιθυμεί τόσο σε ατομικό όσο και συλλογικό επίπεδο. Η θετική ανάγνωση της ελευθερίας έχει συνδεθεί πολλές φορές και μαρξιστικές ή μαρξίζουσες ιδεολογίες.*

«Είμαστε υποδουλωμένοι από δυνάμεις –θεσμούς, πεποιθήσεις ή νευρώσεις– από τις οποίες μπορούμε να απαλλαγούμε μόνο αν τις αναλύσουμε και τις κατανοήσουμε. Είμαστε φυλακισμένοι από κακά πνεύματα που έχουμε –αν και ασυνείδητα– δημιουργήσει εμείς οι ίδιοι, και μπορούμε να εξορκίσουμε μόνο με το να γίνουμε συνειδητοί και να ενεργούμε ανάλογα: για τον Μαρξ, κατανόηση είναι η κατάλληλη δράση. Είμαι ελεύθερος αν, και μόνο εάν, σχεδιάζω τη ζωή μου σύμφωνα με τη δική μου βούληση».

Ιζάια Μπερλίν, «Η αυτοπραγμάτωση», στο Παύλος Καλλιγάς (επιμ.), 7+1 κείμενα για την ελευθερία της σκέψης, σ. 105.

[**Αρνητικη Ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/thetiki-kai-arnitiki-eleutheria/)

*Επιγραμματικά, η αρνητική ελευθερία μπορεί να προσδιοριστεί ως η απουσία εξωτερικών περιορισμών, η απουσία διαμεσολαβήσεων κατά το πράττειν. Η έμφαση, εδώ, δίνεται στα πιθανά εμπόδια που μπορεί να συναντήσουμε κατά τις δραστηριότητες και τις πράξεις που έχουμε επιλέξει να κάνουμε. Το περιεχόμενο των αποφάσεων που έχουμε πάρει για τις δραστηριότητες και τις πράξεις μας δεν αφορά τη λογική αυτού του τύπου ελευθερίας, καθώς θεωρείται δεδομένο ότι είμαστε ελεύθεροι να κάνουμε ό,τι νομίζουμε αρκεί να μην παραβιάζουμε το ίδιο δικαίωμα των υπόλοιπων ανθρώπων.*

«Η “αρνητική ελευθερία” είναι μια έννοια της οποίας είναι πολύ δύσκολο να προσδιορίσουμε τον βαθμό σε μία δεδομένη περίπτωση. Μπορεί, εκ πρώτης όψεως, να φαίνεται πως εξαρτάται απλώς από τη δυνατότητα επιλογής μεταξύ δύο τουλάχιστον εναλλακτικών λύσεων. Μολαταύτα, δεν είναι όλες οι επιλογές εξίσου ελεύθερες – ή μπορεί και να μην είναι καν ελεύθερες. Αν, ζώντας σε ένα ολοκληρωτικό κράτος, προδίδω τον φίλο μου, επειδή με απειλούν ότι θα με βασανίσουν ή ίσως επειδή φοβάμαι πως θα χάσω τη δουλειά μου, μπορώ πολύ λογικά να πω πως δεν έπραξα ελεύθερα. Κι ωστόσο, έκανα πράγματι μια επιλογή: θα μπορούσα, θεωρητικά τουλάχιστον, να είχα επιλέξει τον θάνατο, τα βασανιστήρια ή τη φυλάκιση. Ως εκ τούτου, δεν αρκεί η απλή ύπαρξη εναλλακτικών λύσεων για να καταστεί η πράξη μου ελεύθερη υπό τη συνήθη έννοια του όρου (καίτοι μπορεί να είναι εκούσια). Καθώς φαίνεται, ο βαθμός της ελευθερίας μου εξαρτάται από: (*α*) τον αριθμό των δυνατοτήτων που μου προσφέρονται (καίτοι η μέθοδος καταμέτρησής τους δεν μπορεί ποτέ να είναι αυστηρή ή απόλυτη· οι δυνατές μορφές δράσης δεν αποτελούν, όπως τα μήλα, οντότητες σαφώς διακριτές, τις οποίες μπορώ να απαριθμήσω κατά τρόπο εξαντλητικό)· (*β*) τον βαθμό ευκολίας ή της δυσκολίας με την οποία μπορεί να πραγματωθεί καθεμιά από αυτές τις δυνατότητες· (*γ*) τη σπουδαιότητα που έχει καθεμιά από αυτές τις δυνατότητες για τον εν γένει τρόπο δράσης μου, λαμβανομένων πάντοτε υπόψη του χαρακτήρα μου και των περιστάσεων, σε σύγκριση με τις υπόλοιπες· (*δ*) τον βαθμό στον οποίο αποκλείονται ή διευκολύνονται από συνειδητές ανθρώπινες πράξεις· (*ε*) την αξία την οποία, όχι μόνο το δρων υποκείμενο, αλλά και τα γενικότερα φρονήματα της κοινωνίας όπου αυτό ζει, τους αποδίδουν. Πρέπει κανείς να εξετάσει όλες μαζί αυτές τις συνιστώσες, για να συναγάγει ένα συμπέρασμα, το οποίο, εξ αντικειμένου, δεν μπορεί να είναι ούτε ακριβές ούτε αδιαμφισβήτητο. Μπορεί κάλλιστα να υπάρχουν πολλοί και τελείως διαφορετικοί τύποι και βαθμοί ελευθερίας, οι οποίοι να μην είναι δυνατόν να τοποθετηθούν κατά σειρά μεγέθους σε μια ενιαία κλίμακα».

Isaiah Berlin, *Τέσσερα δοκίμια περί ελευθερίας*, μτφρ. Γ. Παπαδημητρίου, εκδ. Scripta, Αθήνα 2001, σ. 270, υπ. 1.

*Η έννοια της αρνητικής ελευθερίας συνοδεύει συνήθως τις σύγχρονες δημοκρατικές κοινωνίες και τις απόψεις του κλασικού φιλελευθερισμού και αυτό πρωτίστως επειδή στο κέντρο της βρίσκεται μια ατομικιστική φιλοσοφία.*

«Η δημοκρατία δύναται να διασφαλίζει, αλλά δεν εγγυάται, τις ατομικές ελευθερίες και γι’ αυτό στη φιλελεύθερη σκέψη η δημοκρατία αποτελεί εργαλείο και όχι αυτοσκοπό».

Χριστόφορος Αρβανίτης, «Κράτος, συντεχνίες και ατομική ελευθερία», στο *Protagon*: [εδώ](http://goo.gl/kDIfXr).

[**Θετικη και Αρνητικη Ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/thetiki-kai-arnitiki-eleutheria/)

*Αν κρατήσουμε μία απόσταση μεταξύ θετικής και αρνητικής ελευθερίας μπορεί να αντιμετωπίσουμε κάποιες δυσκολίες σαφούς διαχωρισμού, όπως γίνεται πάντοτε με τέτοιου είδους διακρίσεις. Είναι καλό να βλέπουμε πάντοτε αυτές τις δυσκολίες για να μας θυμίζουν ότι αυτές οι διακρίσεις είναι κατασκευασμένες και σκοπεύουν να μας βοηθήσουν να κατανοήσουμε τις έννοιες, ενώ επιστρέφοντας στο επίπεδο της πραγματικότητας, βλέπουμε πως οι δύο διακριτές έννοιες αλληλοδιαπλέκονται.*

Μπορούμε να χρησιμοποιούμε και συνδυαστικά τις δύο προσεγγίσεις της ελευθερίας για την κατανόηση της καθημερινής μας ζωής εντός της κοινωνίας, με τον συσχετισμό, για παράδειγμα, «του στοιχειώδους αρνητικού ορισμού της ελευθερίας ως της δυνατότητας να ενεργούμε ανεμπόδιστα και χωρίς το φόβο του εξωτερικού καταναγκασμού με την θετική αντίληψη της προσωπικής αυτονομίας ως μη ετεροπροσδιοριζόμενης κυριότητας του εαυτού μας. Η θετική αυτή αντίληψη της ελευθερίας πρέπει να νοηθεί κυρίως υπό το πρίσμα της ηθικής φιλοσοφίας: ο άνθρωπος είναι ελεύθερος όταν μπορεί να προβαίνει σε επιλογές με μοναδικά κριτήρια τις διαπιστώσεις της λογικής του και τις επιταγές της ηθικής του συνείδησης. Είναι προφανές ότι οι θεωρητικές αυτές αντιλήψεις μπορούν να καταστούν ανθρώπινη εμπειρία μόνο αν συνδυαστούν με συγκεκριμένες κοινωνικές και πολιτικές ρυθμίσεις, όπου θα πρυτανεύει η εξασφάλισης της ευρύτατης δυνατής ελευθερίας για όλα τα άλλα μέλη της κοινωνίας. Η ισότητα ως προς την προσδοκία της ελευθερίας την αναδεικνύει σε προϋπόθεση της δικαιοσύνης και την καθιστά αξία όπου μπορεί να θεμελιωθεί η κοινωνική συνοχή και ο υπεύθυνος πολιτικός βίος».

Πασχάλης Κιτρομηλίδης, *Το όραμα της ελευθερίας στην ελληνική κοινωνία*, εκδ. Πορεία, Αθήνα 1992, σσ. 11-13.

Ως παράδειγμα αυτής της αλληλοδιαπλοκής των δύο εννοιών αρκεί να σκεφτούμε δύο ζεύγη προτάσεων που παίζουν με τα ρήματα θέλω, μπορώ και επιτρέπεται. Ας σκεφτούμε τις παρακάτω προτάσεις

Θέλω να πετάξω. Μπορώ όμως να το κάνω;

Ποιο είναι το ζήτημα που τίθεται εδώ; Επηρεάζει, άραγε, την ελευθερία μας;

Θέλω και μπορώ να κλέψω. Επιτρέπεται όμως;

Ποιο είναι το ζήτημα που τίθεται εδώ; Επηρεάζει, άραγε, την ελευθερία μας;

Θέλω να γράψω. Αλλά μου έχουν βάλει χειροπέδες.

Ποιο είναι το ζήτημα που τίθεται εδώ; Επηρεάζει, άραγε, την ελευθερία μας;

Θέλω να γράψω. Αλλά σκόνταψα, έπεσα και έσπασα το χέρι μου.

Ποιο είναι το ζήτημα που τίθεται εδώ; Επηρεάζει, άραγε, την ελευθερία μας;

Θέλω να γράψω. Αλλά δεν ξέρω γράμματα.

Ποιο είναι το ζήτημα που τίθεται εδώ; Επηρεάζει, άραγε, την ελευθερία μας;

*Ένα ακόμα παράδειγμα που μπορεί να μας βοηθήσει να κατανοήσουμε τον διαχωρισμό, αλλά και την αλληλοδιαπλοκή θετικής και αρνητικής ελευθερίας, πολυχρησιμοποιημένο από κοινωνικούς και πολιτικούς επιστήμονες, είναι το παράδειγμα του εθισμού. Ας πάρουμε, για αρχή, έναν άνθρωπο ο οποίος έχει ένα ραντεβού σε πέντε λεπτά από τώρα. Ο ίδιος άνθρωπος επιθυμεί διακαώς να καπνίσει, δεν έχει πάνω του τσιγάρα όμως και πρέπει να πεταχτεί ώς το περίπτερο. Αν πάει στο περίπτερο θα αργήσει στο ραντεβού του. Τώρα μέσα του συγκρούονται δύο διακριτές επιθυμίες. Η μία είναι η ακατανίκητη ανάγκη του για να καπνίσει, μία επιλογή του που γνωρίζει ότι είναι παράλογη (αφού το τσιγάρο βλάπτει σοβαρά την υγεία). Από την άλλη, επειδή είναι πολύ συνεπής στα ραντεβού του, τον απωθεί η ιδέα να παραβεί αυτή την ηθική ευθύνη, αυτή τη λογική επιλογή που έχει κάνει για να είναι σωστός απέναντι στον άλλο. Πολλοί πιστεύουν ότι ανάλογα με τις επιλογές και τι τελικά επικρατεί, μπορεί κανείς να μιλήσει για μεγαλύτερη ή μικρότερη τάση προς τη μία ή την άλλη έννοια ελευθερίας. Μπορείτε να σκεφτείτε πώς δικαιολογείται η κάθε μία από τις πιθανές επιλογές;*

Ένα παρόμοιο παράδειγμα, που επίσης σχετίζεται με τον εθισμό, και επίσης έχει χρησιμοποιηθεί κατά κόρον από τις ανθρωπιστικές επιστήμες, είναι το παράδειγμα του εθισμού στα ναρκωτικά. Πολλοί, μάλιστα, χρησιμοποιούν αυτό το παράδειγμα, όχι μόνο για να μιλήσουν για την ελευθερία, αλλά και για να συνδέσουν την έννοια της [ελευθερίας με τον επιθυμητό τύπο δημοκρατικής διακυβέρνησης](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-dimokratia/) που επιθυμούν. Το παράδειγμα έχει ως εξής: Αν κάποιος επιλέξει να κάνει χρήση ναρκωτικών και να εθιστεί, η αλήθεια είναι πως είναι ελεύθερος να κάνει ό,τι θέλει, και έτσι αποδεικνύει πως δεν εξαρτάται ούτε περιορίζεται από τις διδαχές ή και τις νουθεσίες της κοινωνίας που προσπαθεί να αποτρέψει τον κόσμο από τη χρήση ναρκωτικών ουσιών. Πόσο ελεύθερη είναι όμως αυτή η επιλογή του από τη στιγμή που έχει εθιστεί, που έχει εξαρτηθεί τόσο πολύ από τη χρήση και την κατανάλωση αυτής της ουσίας, ώστε δεν μπορεί να κάνει χωρίς αυτή; Και, επιπλέον, ποιος πρέπει να είναι ο ρόλος της πολιτείας σε αυτή την περίπτωση; Πρέπει, άραγε, να επέμβει στην επιλογή του και να του απαγορεύσει να πράξει όπως επιθυμεί, επειδή έτσι βλάπτει τον εαυτό του; Ή πρέπει να τον αφήσει ελεύθερο να πράξει όπως θέλει, ακόμα και αν αυτό σημαίνει την αυτοκαταστροφή του ή ακόμα και τη δυστυχία των γύρω του; Πώς νομίζεται ότι θα απάνταγαν υποστηρικτές της αρνητικής ή της θετικής ελευθερίας; Με τι επιχειρήματα μπορεί να δικαιολογήσουν τη στάση τους;

[Ελευθερία και ελευθερίες](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

***Μία διάκριση που ίσως μας φέρνει πιο κοντά στην πολύπλευρη και πολυσυζητημένη έννοια της ελευθερίας είναι η διάκριση μεταξύ ενικής και πληθυντικής χρήσης της λέξης. Αλλιώς μιλάμε για την ελευθερία ως ιδέα, ως ιδανικό, όπως για παράδειγμα όταν μιλάμε για ηθική ή πολιτική ελευθερία και διαφορετικά προσεγγίζουμε σύνθετες έννοιες όπως η ελευθερία του ατόμου, η ελευθερία του τύπου, η ελευθερία της έκφρασης κ.ο.κ., έννοιες που αποτελούν σαφείς αξιώσεις ή***[***δικαιώματα των ανθρώπων***](https://www.demopaideia.gr/diktyoennoion/eleutheria/as-anazitisoume-eleutheria/dikaiomata/)***στις***[***σύγχρονες δημοκρατικές***](https://www.demopaideia.gr/diktyoennoion/demokratia/as-anazitisoume-dimokratia/morfes-dimokratias/)***κοινωνίες.***

[**Ενικη ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

Απέναντι στην καταπίεση και την υποταγή βρίσκεται η ελευθερία. Η ελευθερία ως διεκδίκηση, ως απάντηση σε κάθε άδικο καταναγκασμό που στερεί από τους λαούς ή από τους ανθρώπους τη δυνατότητα να ζουν ανάλογα με τις επιθυμίες και τις επιλογές τους.

* Ποιος όμως εξασφαλίζει αυτή την ελευθερία ώστε οι άνθρωποι να αποφασίζουν και να επιλέγουν;
* Ποιος όμως εξασφαλίζει αυτή την ελευθερία από την καταπίεση, τον εξαναγκασμό, την υποταγή;

*Υπάρχουν δύο διαφορετικές ενικές χρήσεις της έννοιας της ελευθερίας. Τουλάχιστον στις λατινογενείς γλώσσες υπάρχουν δύο διακριτές λέξεις: freedom και liberty. Πολλές φορές λέγεται πως οι δύο αυτές έννοιες είναι απολύτως συνώνυμες. Μπορούμε όμως να διαπιστώσουμε μία πολύ ελαφριά διάκριση, που αν και είναι κάπως δύσκολο να αποτυπωθεί ξεκάθαρα με λέξεις, ίσως είναι ευκολότερο να την κατανοήσουμε διαισθητικά;*

*Ας πούμε ότι η μία ενική χρήση της λέξης απαντά ως αντίθετο της σκλαβιάς, του εξαναγκασμού ή της καταπίεσης, ως αδελφή έννοια της αυτονομίας και της ανεξαρτησίας, ως η ευρύτερη δυνατή χρήση της ιδέας «ανεξαρτησία από κάθε είδους βία ή επίδραση»**[[1]](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/%22%20%5Cl%20%22_ftn1), όπως λέει και το λεξικό.*

*Η δεύτερη ενική χρήση της έννοιας αναφέρεται περισσότερο στην****ηθική, ατομική και κοινωνική/πολιτική ελευθερία****σε ένα πιο πρακτικό επίπεδο. Πρόκειται για την ελευθερία που μπορούμε να έχουμε ή να εξασκούμε σε ατομικό επίπεδο, στην καθημερινή μας ζωή, για την ελευθερία να κινούμαστε ελεύθερα και να επιλέγουμε πώς θα ζούμε.*

*Οι δύο ενικές χρήσεις της λέξης αλληλοδιαπλέκονται και οι διαφορές που σημειώνουμε εδώ είναι πολύ λεπτές και γίνονται μόνο και μόνο για να μας βοηθήσουν να κατανοήσουμε καλύτερα και πιο σφαιρικά την έννοια που εξετάζουμε.*

*[[1]](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/%22%20%5Cl%20%22_ftnref1) Λεξικό Τριανταφυλλίδη, λήμμα «ελευθερία».*

**Διαβάστε το παρακάτω απόσπασμα, σκεφτείτε τι μπορεί να σημαίνει, συζητήστε το και σαν να πρόκειται για γρίφο αναζητήστε πληροφορίες ανατρέχοντας στην πηγή και όπου αλλού κρίνετε ότι μπορεί να βοηθήσει στη λύση του.**

**Δέξου λοιπόν και καλωσόρισέ τον·**

**πάει λευτεριά ζητώντας, που ‘ναι τόσο**

**γλυκιά στον που για χάρη της πεθαίνει.**

**Δάντης, *Η Θεία Κωμωδία*, έμμετρη μετάφραση Ν. Καζαντζάκη, εκδ. Καζαντζάκη, Αθήνα 1998, Πουργκατόριο, Άσμα Α’, στ. 70-72.**

[**Πληθυντικη ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

Μοιάζει σαφέστερη και πιο συγκεκριμένη η πληθυντική χρήση της έννοιας της ελευθερίας, καθώς αναφέρεται στις ελευθερίες που αξιώνουν, που διεκδικούν οι άνθρωποι και οι λαοί για τη βελτίωση της ζωής τους στις [σύγχρονες δημοκρατικές](https://www.demopaideia.gr/diktyoennoion/demokratia/as-anazitisoume-dimokratia/morfes-dimokratias/) κοινωνίες. Οι ελευθερίες στον πληθυντικό παραπέμπουν στα [δικαιώματα](https://www.demopaideia.gr/diktyoennoion/eleutheria/as-anazitisoume-eleutheria/dikaiomata/), αλλά μιλούν επίσης και για τις ανθρώπινες σχέσεις ή τις σχέσεις των ανθρώπων με τους θεσμούς.

[**Ενικη και πληθυντικη ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

Ένα παράδειγμα που επαναφέρει τη διάκριση ενική και πληθυντικής ελευθερίας στο σημείο που αλληλοδιαπλέκονται είναι η σχέση μεταξύ τυπικής και ουσιαστικής ελευθερίας. Τυπική ελευθερία είναι η ελευθερία που θεωρητικά διασφαλίζεται από τα σύγχρονα δημοκρατικά κράτη. Ουσιαστική ελευθερία είναι ο βαθμός στον οποίο μπορούμε πραγματικά να εξασκήσουμε ή να ωφεληθούμε από την ελευθερία που μας διασφαλίζουν τα σύγχρονα δημοκρατικά κράτη. Ένα εύκολο παράδειγμα εδώ θα ήταν το εξής:

θα ήθελα για έξι μήνες να κάνω διακοπές. Μπορώ όμως να επιβιώσω χωρίς να εργάζομαι;

[**Ηθικη ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

*Σε κάθε κοινωνία υπάρχει ένα γενικά αποδεκτό σύστημα ηθικών αρχών και αξιών που μας βοηθάει στις καθημερινές μας πράξεις και σχέσεις. Αυτό το σύστημα αξιών μπορεί, μεταξύ άλλων, να εκφράζεται από τα θρησκευτικά μας πιστεύω ή να διασφαλίζεται από τον θεσμό της*[*δικαιοσύνης*](https://www.demopaideia.gr/diktyoennoion/dikaiosini/)*. Η ηθική ελευθερία μάς επιτρέπει να υπερβαίνουμε αυτούς τους αυστηρούς κώδικες με σεβασμό, παρόλ’ αυτά, στις γενικότερες ηθικές αρχές και αξίες. Με την ελευθερία μας να διαλέγουμε και να αποφασίζουμε μπορούμε ενδεχομένως, λοιπόν, να υπερβαίνουμε ή να ασκούμε κριτική στις ηθικές συμβάσεις της εποχής.*

«Όλο και περισσότεροι άνθρωποι ελευθερώνονται και η ίδια η συνειδητοποίηση της ελευθερίας είναι η αιτία της επέκτασής της».

Χ. Μαρκούζε, *Ελευθερία, Ψυχανάλυση και Πολιτική*, μτφρ. Γ. Γκλάρντον, εκδ. Ελεύθερος Τύπος, Αθήνα 2001, σ. 38.

«Πρόκειται για την απείθαρχη “φωνή της συνείδησης” που μπορεί να παρακινήσει κάποιον είτε να βοηθήσει εκείνον που υποφέρει είτε να αποφύγει να προκαλέσει πόνο. Η συνείδηση μπορεί να πει ότι η πράξη που ζήτησαν από κάποιον να εκτελέσει είναι άδικη – ακόμη κι αν είναι διαδικαστικά ορθή. Ή ακόμη, ότι μία τελείως διαφορετική πράξη είναι ορθή, ακόμη και αν από τη σκοπιά της δεσμευτικής διαδικασίας θεωρείται “μη κανονική”. Και αν η φωνή της συνείδησης είναι δυνατή, ενώ οι άλλες φωνές που θα μπορούσαν να τη σκεπάσουν είναι αδύναμες, τότε η μοίρα της συλλογικής δράσης βρίσκεται στο έλεος των ηθικών συναισθημάτων των ατόμων που συμμετέχουν σε αυτή».

Zygmunt Bauman,*Και πάλι μόνοι: η ηθική μετά τη βεβαιότητα*, μτφρ. Ρ. Μπενβενίστε και Κ. Χατζηκυριάκος, εκδ. Έρασμος, Αθήνα 1998, σ. 22.

[**Η ατομικη ελευθερια...**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

…διασφαλίζεται από το δίκαιο και εξασφαλίζει το δικαίωμα κάθε ανθρώπου να είναι κτήμα του εαυτού του και κανενός άλλου, να αποφασίζει για τον εαυτό του και να επιλέγει πώς και τι πράττει.

[**πολιτικη ελευθερια**](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)

*Κάποιοι υποστηρίζουν πως δεν υπάρχει πολιτική ελευθερία χωρίς την ταυτόχρονη ύπαρξη της οικονομικής ελευθερίας δράσης ή, με άλλα λόγια, ότι τμήμα της πολιτικής ελευθερίας είναι και η οικονομική ελευθερία δράσης.*

«Αν σκεπτόμαστε σωστά, πρέπει να υπάρχει μια στενή σχέση μεταξύ της δομής της εξουσίας, του κατεστημένου και των θεσμών. Η αναπτυξιακή πορεία μιας οικονομίας δεν είναι, και ούτε μπορεί να είναι, ουδέτερη απέναντι στη δομή της εξουσίας. Γιατί αναγκαστικά και αναπόδραστα επηρεάζει τις ακόλουθες διαστάσεις: το ποσοστό κατανάλωσης στο εθνικό εισόδημα· την ατομική κατανομή του πλούτου· τη λειτουργική κατανομή του εισοδήματος· την περιφερειακή κατανομή της οικονομικής δραστηριότητας· την έκταση, στην οποία οι εξωτερικοί πόροι θα χρησιμοποιηθούν και οι όροι με τους οποίους οι πόροι αυτοί θα γίνουν δεκτοί· τον ρόλο του Κράτους στη διαδικασία – και την ελευθερία των πολιτών».

Ανδρέας Γ. Παπανδρέου, *Η ελευθερία του ανθρώπου*, μτφρ. Ν. Ανδρικοπούλου, εκδ. Καρανάση, Αθήνα 1971, σ. 106.

[Ελευθερία ή ελευθεριότητα;](https://www.demopaideia.gr/diktyoennoion/eleutheria/as-anazitisoume-eleutheria/eleutheria-i-eleutheriotita/)

*Ας υποθέσουμε ότι από τη μία άκρη, απέναντι στην ελευθερία, βρίσκεται η καταπίεση, ο εξαναγκασμός και η υποταγή, και ότι σε αυτή την κατάσταση δεν υπάρχει αρκετή ελευθερία ή υπάρχει πλήρης ανελευθερία. Υπάρχει τότε, άραγε, η δυνατότητα να δούμε τα πράγματα αντίθετα και να ισχυριστούμε ότι στην άλλη άκρη, απέναντι από την ελευθερία, βρίσκεται η ασυδοσία, η ανεξέλεγκτη ελευθερία ή η ελευθεριότητα; Είμαστε, όμως, σίγουροι αν η ελευθεριότητα μπορεί να τοποθετείται ως ο υπερθετικός βαθμός της ελευθερίας και μάλιστα με αρνητική φόρτιση;*

[Ελευθερία και δημοκρατία](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-dimokratia/)

*Η σύζευξη αυτών των δύο όρων μοιάζει φυσική, αναγκαία και αυταπόδεικτη. Σίγουρα,*[*δημοκρατική οργάνωση*](https://www.demopaideia.gr/diktyoennoion/demokratia/as-anazitisoume-dimokratia/demokratiki-organosi/)*μιας*[*πολιτείας*](https://www.demopaideia.gr/diktyoennoion/demokratia/as-anazitisoume-dimokratia/morfes-dimokratias/)*χωρίς ελευθερία φαίνεται σαν σχήμα οξύμωρο. Αλλά και αντίστροφα, είναι αδύνατον να σκεφτούμε την ελευθερία,*[*θετική ή αρνητική*](https://www.demopaideia.gr/diktyoennoion/eleutheria/as-anazitisoume-eleutheria/thetiki-kai-arnitiki-eleutheria/)*,*[*ενική ή πληθυντική*](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)*, εκτός της δημοκρατικής οργάνωσης της πολιτείας. Δημοκρατία και ελεύθερη έκφραση, δημοκρατία και ελεύθερη επιλογή, δημοκρατία και ελευθερία από καταπιέσεις και εξαναγκασμούς. Όλα αυτά μοιάζουν αναπόδραστα ζεύγη σε μία καλά οργανωμένη κοινωνία.*

*Κοιτώντας λίγο βαθύτερα, η δημοκρατική οργάνωση μιας πολιτείας δεν παύει να αποτελεί έναν τρόπο άσκησης κυριαρχίας του κράτους επί των πολιτών. Από αυτή την πλευρά, τίθεται προς διερεύνηση το ζήτημα της σχέσης μεταξύ ελευθερίας και κυριαρχίας, όπου τα όρια δεν είναι πλέον τόσο ξεκάθαρα.*

«Είτε πιστεύει κανείς είτε όχι πως η πολιτική εξουσία είναι ξένη στον άνθρωπο, αυτή καθορίζει τη ζωή του σ’ έναν ολοένα αυξανόμενο βαθμό· έτσι η ανάγκη για συμμετοχή στη διαμόρφωσή της είν’ επιτακτική ακόμη και για όσους προτιμούν την καλλιέργεια της ατομικής περισυλλογής».

Franz Neumann, *Η έννοια της πολιτικής ελευθερίας*, μτφρ. Γ. Λυκιαρδόπουλος, εκδ. Έρασμος, Αθήνα 20072, σ. 52.

«Αν υπερτονίσουμε την υπεροχή της πολιτικής δράσης ανεξάρτητα από την ιστορική συγκυρία μέσα στην οποία πρέπει να εκπληρωθεί η βούληση, καταλήγουμε στον ουτοπικό “πραξικοπηματισμό” (putschism) – στην αντίληψη ότι ο άνθρωπος μπορεί, σε κάθε ιστορική στιγμή, ή μάλλον ανεξάρτητα από την ιστορική στιγμή, να πραγματώνει πλήρως την ελευθερία του διαμέσου της δράσης του. Ο Μπακούνιν, εντονότατα επηρεασμένος από τη φιλοσοφία του Φίχτε, ασπάστηκε την επαναστατική δράση ως αυτοσκοπό· ενώ ο Μουσσολίνι κήρυξε την αρετή της “ηρωικής ζωής” σε αντίθεση με τη χαμέρπεια της αστικής ασφάλειας».

Franz Neumann, *Η έννοια της πολιτικής ελευθερίας*, μτφρ. Γ. Λυκιαρδόπουλος, εκδ. Έρασμος, Αθήνα 20072, σ. 52.

#  [Ελευθερία και δικαιώματα του ανθρώπου και του πολίτη](https://www.demopaideia.gr/diktyoennoion/eleutheria/as-anazitisoume-eleutheria/dikaiomata/)

*Η ελευθερία του πνεύματος, η ελευθερία της έκφρασης, η θρησκευτική ελευθερία, η ελευθερία του λόγου, η ελευθερία του συναιτερίζεσθαι ή, με δυο λόγια, η*[*πληθυντική*](https://www.demopaideia.gr/diktyoennoion/eleutheria/as-anazitisoume-eleutheria/eleutheria-k-eleutheries/)*χρήση της ελευθερίας ανοίγει κατευθείαν το ζήτημα των δικαιωμάτων του ανθρώπου και του πολίτη. Η ίδια η λέξη δικαίωμα περιγράφεται συνήθως ως νομικά αναγνωρισμένη ελευθερία, ως νομικά εγγυημένη ελευθερία****για το άτομο****και****για το κοινωνικό σύνολο****. Νά, λοιπόν, δύο επίσης στενά συνδεδεμένες έννοιες, οι ελευθερίες και τα δικαιώματα.*

[**Ατομικα αστικα δικαιωματα και αστικες ελευθεριες**](https://www.demopaideia.gr/diktyoennoion/eleutheria/as-anazitisoume-eleutheria/dikaiomata/)

«Τα δικαιώματα μπορούν να ονομάζονται ατομικά αν η εγκυρότητά τους συνδέεται αποκλειστικά με τον άνθρωπο ως μεμονωμένο άτομο. Η ασφάλεια του προσώπου, του οικογενειακού ασύλου, των χρημάτων, των υπαρχόντων, το δικαίωμα σε μια αμερόληπτη δίκη, η απαγόρευση αδικαιολόγητων καταζητήσεων και συλλήψεων δεν εξαρτάται από τη σχέση του ανθρώπου με τους άλλους ανθρώπους»

Franz Neumann, *Η έννοια της πολιτικής ελευθερίας*, μτφρ. Γ. Λυκιαρδόπουλος, εκδ. Έρασμος, Αθήνα 20072, σ. 34.

[**Κοινωνικα αστικα δικαιωματα και αστικες ελευθεριες**](https://www.demopaideia.gr/diktyoennoion/eleutheria/as-anazitisoume-eleutheria/dikaiomata/)

«Κοινωνικά αστικά δικαιώματα μπορούν να ασκηθούν μόνο σε σχέση με άλλα μέλη της κοινωνίας. Είναι, με τη σωστή έννοια, δικαιώματα επικοινωνίας. Η ελευθερία του θρησκεύματος (σε αντιδιαστολή με τη θρησκευτική συνείδηση), η ελευθερία του λόγου, του συνέρχεσθαι, και της ιδιοκτησίας αποτελούν τέτοια δικαιώματα. Τα δικαιώματα αυτά εμπεριέχουν έναν περιορισμό: η άσκησή τους δεν πρέπει να στερεί τα ίδια δικαιώματα από τους άλλους· στη γλώσσα του Καντ τα δικαιώματα του ενός πρέπει να συνυπάρχουν με τα δικαιώματα των άλλων. Διαμέσου τέτοιων γενικών νόμων, όπως ο νόμος περί δυσφημήσεως, συκοφαντίας και προσβολής, πραγματοποιείται ακριβώς αυτή η εναρμόνιση».

Franz Neumann, *Η έννοια της πολιτικής ελευθερίας*, μτφρ. Γ. Λυκιαρδόπουλος, εκδ. Έρασμος, Αθήνα 20072, σσ. 34-35.

«Τα δικαιώματα του status activus (όπως ονομάζονται καμιά φορά […] τα πολιτικά δικαιώματα) προϋποθέτουν, καθώς ανέφερα, τα προσωπικά και τα κοινωνικά δικαιώματα. Δεν μπορεί να διαμορφωθεί εθνική βούληση επί τη βάσει ίσου δικαιώματος ψήφου χωρίς την ελευθερία του προσώπου και χωρίς την ελεύθερη έκφραση. Εξ ορισμού, επομένως, κάθε κατάργηση των προσωπικών ή κοινωνικών δικαιωμάτων συνεπάγεται κατ’ ανάγκην μια κατάργηση των πολιτικών δικαιωμάτων – και αντιστρόφως».

Franz Neumann, *Η έννοια της πολιτικής ελευθερίας*, μτφρ. Γ. Λυκιαρδόπουλος, εκδ. Έρασμος, Αθήνα 20072, σ. 38.